18 लोग झुलसे; हाईटेंशन तार की चपेट में आया रथ
त्रिपुरा के उनाकोटि जिले में बुधवार शाम भगवान जगन्नाथ का रथ हाईटेंशन तार की चपेट में आ गया। इससे 7 लोगों की मौत हो गई। वहीं, 18 लोग झुलस गए। Tripura Jagannath Rath yatra: 7 dead, 18 injured contact with high-tension wire
त्रिपुरा के उनाकोटि जिले में बुधवार शाम इस्कॉन मंदिर की ओर से निकाली जा रही जगन्नाथ यात्रा का रथ हाईटेंशन तार की चपेट में आ गया। इससे दो बच्चों समेत 7 लोगों की मौत हो गई। वहीं, 18 लोग झुलस गए। उन्हें गंभीर हालत में अस्पताल में भर्ती किया गया है।
उधर, कुछ सोशल मीडिया यूजर्स ने हादसे में 22 लोगों के मौतों की बात कही थी। हालांकि इसकी आधिकारिक पुष्टि नहीं हुई।
उल्टी रथ यात्रा में हादसा हुआ
पुलिस के मुताबिक यह हादसा 'उल्टा रथ यात्रा' उत्सव के दौरान कुमारघाट इलाके में शाम 4:30 बजे हुआ। श्रद्धालु लोहे से बने रथ को खींच रहे थे। इसी दौरान रथ 133 केवी ओवरहेड केबल के संपर्क में आ गया।
पुलिस ने घटना की जांच शुरू कर दी है। टीम यह पता लगाने की कोशिश कर रही है कि रथ बिजली के तार के संपर्क में कैसे आया।
कुमारघाट सब डिविजन अस्पताल के मेडिकल अधिकारी डॉ. संजित चकमा ने बताया- अब तक कुल 6 लोगों की मौत हुई है। वहीं, 6 लोगों को जिला अस्पताल रेफर किया गया है।
मान्यताओं के अनुसार, त्रिपुरा में भगवान जगन्नाथ की रथ यात्रा के एक सप्ताह बाद उल्टी रथ यात्रा निकलती है। इसमें भगवान के रथ को पीछे से खींचा जाता है। इसे घूरती रथ यात्रा कहा जाता है। इसमें रथ पर भगवान जगन्नाथ के साथ भगवान बलभद्र और बहन सुभद्रा सवार रहती हैं।
सीएम बोले- घटना से दुखी हूं, सरकार पीड़ितों के साथ खड़ी है
मुख्यमंत्री माणिक साहा ने हादसे पर दुख जताया है। उन्होंने कहा- मैं इस घटना से दुखी हूं। हादसे में जान गंवाने वाले लोगों के परिजन को 4 लाख रुपए की आर्थिक मदद दी जाएगी। जो लोग 60% से ज्यादा जले हैं, उन्हें 1 लाख रुपए दिए जाएंगे। वहीं, 40% से ज्यादा और 60% से कम झुलसे लोगों को 75 हजार रुपए की मदद दी जाएगी।
सीएम ने कहा कि हादसे में जान गंवाने वाले लोगों के परिजन को 2 लाख रुपए और घायलों को 50 हजार रुपए की मदद PMNRF से दी जाएगी। मुख्यमंत्री ने कहा कि पीड़ित परिवारों के प्रति मेरी संवेदनाएं हैं और घायलों के जल्द स्वस्थ्य होने की कामना करता हूं। इस मुश्किल वक्त में राज्य सरकार पीड़ितों के साथ खड़ी है।
ऊर्जा मंत्री ने दिए जांच के आदेश 
ऊर्जा मंत्री रतन लाल नाथ ने मीडिया से बात करते हुए कहा- मैंने स्थानीय विधायक भगवान दास और त्रिपुरा राज्य विद्युत निगम के डीजीएम से बात की है। अधिकारियों को जांच के आदेश देकर जल्द से जल्द रिपोर्ट सौंपने का आदेश दिया गया है।